| **Cai Ingvenkin. 蔡英文, pinyin: *Tsai Ing-wen*** |
| --- |
|  |
| Cai Ingven 2016 m. gegužę |
| Gimė | 1956 m. rugpjūčio 31 d. (67 metai)Taipėjus, Taivanas |
|  |
| Veikla | Kinijos Respublikos politikė |
| Pareigos | Kinijos Respublikos prezidentė |
| Partija | Demokratinė pažangos partija |
|  |
| Išsilavinimas | teisės mokslų daktarė |
| Alma mater | Londono ekonomikos ir politikos mokslų mokykla |
|  |
|  **Vikiteka** | Tsai Ing-wen |

**Cai Ingven** (kin. 蔡英文, pinyin: *Tsai Ing-wen*, g. 1956 m. rugpjūčio 31 d.) – Taivano politikė, nuo 2016 m. einanti Taivano prezidentės pareigas. Ji tapo pirmąja moterimi, išrinkta šalies prezidente, o 2020 m. rinkimuose perrinkta antrajai kadencijai. Cai priklauso Demokratinei pažangos partijai, palaiko Taivano demokratinę politinę sistemą ir nepriklausomybę nuo Kinijos, liberalias vertybes, išsako skeptišką poziciją bendradarbiavimo su Kinija klausimais.

Biografija
----------

Cai Ingven gimė Taipėjuje 1956 m. rugpjūčio 31 d. turtingo verslininko šeimoje. Jos tėvas vykdė verslą nekilnojamojo turto, statybos, restoranų, automobilių remonto ir kitose srityse. Cai 1978 m. įgijo teisės mokslų bakalauro laipsnį Nacionaliniame Taivano universitete, o teisės ir tarptautinės prekybos magistro studijas baigė 1980 m. Kornelio universitete JAV. Toliau studijavo Londono ekonomikos ir politikos mokslų mokykloje, kur 1984 m. apsigynė daktaro disertaciją teisės mokslų srityje. Sugrįžusi į Taivaną dėstė teisę Nacionaliniame Chengchi universitete (1984–1990 ir 1993–2000 m.) bei Soochow universitete (1990–1993 m.)

1993 m. Cai buvo pakviesta dirbti Prekybos komitete Ekonomikos ministerijoje, o 1994 m. ėjo derybininkės pareigas atstovaudama Taivaną Pasaulio prekybos organizacijoje. 1999 m. dirbo patarėja Nacionalinėje saugumo taryboje. Politinę karjerą pradėjo 2004 m. įstojusi į Demokratinę pažangos partiją. Ten greitai kilo pareigose ir 2008 m. tapo partijos pirmininke. Pirmą kartą prezidento rinkimuose dalyvavo 2012 m. tačiau juos pralaimėjo likusi antra. Kiti rinkimai 2016 m. buvo sėkmingi ir po pergalės Cai tapo pirmąją moterimi, užėmusia Taivano prezidento postą. Praėjus ketveriems metams Cai vėl laimėjo prezidento rinkimus ir pradėjo antrąją kadenciją.

Galerija
--------

* Cai Ingven 2008 m.Cai Ingven 2008 m.
* Susitikime su JAV Senato narių delegacija, vadovaujama Džono Makeino (2016 m.)Susitikime su JAV Senato narių delegacija, vadovaujama Džono Makeino (2016 m.)
* Su Gvatemalos prezidentu Alejandro Giammattei (2019 m.)Su Gvatemalos prezidentu Alejandro Giammattei (2019 m.)
* Susitikime su Europos parlamento delegacija 2021 m. lapkričio 4 d.Susitikime su Europos parlamento delegacija 2021 m. lapkričio 4 d.
* Susitikime su Baltijos šalių parlamentarais 2021 m. lapkričio 29 d.Susitikime su Baltijos šalių parlamentarais 2021 m. lapkričio 29 d.

Šaltiniai
---------

1. ↑  Profiles of Taiwan’s presidential candidates, Reuters, 2020-01-04
2. ↑  Tsai Ing-wen: The unconventional president staring down Beijing, CNN, 2019-02-23
3. ↑  Xiaobing Li. *The History of Taiwan*. ABC-CLIO, 2019, p. 2006
4. ↑  Profile: Tsai Ing-wen, Taiwan’s first female president, BBC, 2020-01-11
5. ↑  Taiwan election: Tsai Ing-wen wins second presidential term, BBC, 2020-01-11